36.		Späťvzatie návrhu na začatie konania o priestupku
			[§ 76 ods. 1 písm. j) ZoP]
Marta Ilavská
bytom Kamenná cesta č. 2967/54, 010 01 Žilina
Okresný úrad 
Odbor všeobecnej vnútornej správy
Ul. A. Hlinku č. 58, 
010 01 Žilina
Žilina dňa 28. 4. 2023
Vec:		Návrh na zastavenie konania podľa § 76 ods. 1 písm. j) zákona č. 372/1990 Zb. o priestupkoch v znení neskorších predpisov
Dňa 19. 4. 2023 som na Okresný úrad v Žiline, odbor všeobecnej vnútornej správy podala návrh na začatie konania o priestupku proti majetku podľa § 50 zákona č. 372/1990 Zb. o priestupkoch v znení neskorších predpisov proti mojej vnučke Zuzane Ilavskej, bytom Tulipánová ul. č. 3467/23, 010 01 Žilina, ktorého sa mala dopustiť tak, že mi z bytu, do ktorého mala prístup len ona, odcudzila zlatý náramok v hodnote 149 €.
Dňa 26. 4. 2023 mi vnučka náramok priniesla, ospravedlnila sa za to, že mi nepovedala, že náramok si požičala v dobe, keď som bola na návšteve u svojej sestry v Prahe. Tento si nemala v úmysle ponechať natrvalo, ani inak s ním naložiť s úmyslom poškodiť ma.
Vzhľadom na túto skutočnosť beriem svoj návrh na začatie konania o priestupku proti majetku podľa § 50 zákona č. 372/1990 Zb. o priestupkoch v znení neskorších predpisov späť a súčasne žiadam, aby správny orgán konanie o priestupku proti mojej vnučke Zuzane Ilavskej, bytom Tulipánová ul. č. 3467/23, 010 01 Žilina, podľa § 76 ods. 1 písm. j) zákona č. 372/1990 Zb. o priestupkoch v znení neskorších predpisov
zastavil.
Marta Ilavská
Poznámka
Zákon o priestupkoch taxatívne ustanovuje v § 76, kedy správny orgán konanie o priestupkoch zastaví. Jedným z dôvodov pre zastavenie priestupkového konania je aj späťvzatie návrhu navrhovateľa na začatie konania [§ 76 ods. 1 písm. j) cit. zákona]. Dôvod zastavenia konania, ak účastník konania vzal návrh späť, pozná aj zákon o správnom konaní [§ 30 ods. 1 písm. b) zákona o správnom konaní]. Po zastavení konania podľa § 76 ods. 1 písm. j) zákona o priestupkoch, vydáva správny orgán rozhodnutie, proti ktorému sa účastníci konania môžu odvolať. Zastaviť konanie je možné v prvostupňovom i v odvolacom konaní.